เอกรัฐเพิ่มเครื่องจักรเพิ่มกำไร
เอกรัฐฯ มุ่งซื้อเครื่องจักร เพิ่มผลิตกำไร ร่วมชิงเค้กงานรัฐเอกชน มูลค่า 3,500 ล้านบาท
27 พ.ค. 2556

เอกรัฐฯ มุ่งซื้อเครื่องจักร เพิ่มผลิตกำไร ร่วมชิงเค้กงานรัฐเอกชน มูลค่า 3,500 ล้านบาท 
นายดนุชา น้อยใจบุญ กรรมการผู้จัดการ บริษัท เอกรัฐวิศวกรรม (AKR) ผู้ผลิตและจำหน่ายหม้อแปลงไฟฟ้ารายใหญ่ของประเทศ เปิดเผยว่า แนวโน้มธุรกิจยังคงเติบโตอย่างต่อเนื่องและมั่นคง ดังนั้น บริษัทจะมีการซื้อเครื่องจักรใหม่ ทำให้ประสิทธิภาพในการผลิตดีขึ้น และคาดว่าผลประกอบการจะเติบโตประมาณ 10% ตามเป้าหมายที่วางไว้
ในไตรมาสแรกของปี 2556 มีกำไรสุทธิ 28 ล้านบาท พลิกจากขาดทุนสุทธิในงวดเดียวกันของปีที่แล้วที่ 11 ล้านบาท คิดเป็นกำไรเพิ่มขึ้น 335% และยังสามารถรักษาอัตรากำไรขั้นต้นเพิ่มขึ้นอย่างต่อเนื่อง โดยสามารถทำได้ 150 ล้านบาท เพิ่มขึ้น 25% และรายได้รวมที่เพิ่ม 12% ขึ้นมาอยู่ที่ 567 ล้านบาท มาจากรายได้จากการขายสินค้าเพิ่มเป็น 510 ล้านบาท เทียบกับจำนวน 377 ล้านบาท ในงวดเดียวกันของปี 2555
อย่างไรก็ตาม บริษัทยังไม่มีนโยบายปรับขึ้นราคาสินค้าถึงแม้ค่าแรงงานจะสูงมากก็ตาม เนื่องจากบริษัทได้มีการพัฒนาการออกแบบเพื่อลดต้นทุนการผลิต แต่ยังคงรักษามาตรฐานและคุณภาพสินค้าได้คงเดิม ในส่วนของตลาดต่างประเทศคาดว่าจะเติบโตกว่าปีที่ผ่านมาประมาณ 50%
ปัจจุบัน บริษัท เอกรัฐฯ มีงานอยู่ในมือประมาณ 600 ล้านบาท โดยในไตรมาส 2 และไตรมาส 3 จะมีงานประมูลที่บริษัทเข้าร่วมประมูล ทั้งในส่วนโครงการภาครัฐบาลและเอกชนประมาณ 3,000-3,500 ล้านบาท ซึ่งคาดว่าบริษัทจะได้งานประมาณ 25-30%